Efesus 2:11-18.
Pasin birua i no nupela samting long yumi bilong P.N.G. Yu save pinis, manmeri bilong wanpela tokples i ken i birua long manmeri bilong narapela tokples, na manmeri bilong wanpela klen i ken i birua long manmeri bilong narapela klen, na manmeri bilong wanpela hauslain i ken i birua long manmeri bilong narapela hauslain. Na ol wanwan manmeri, ol i ken i mekim pasin birua na jelas na tok bilas na kros na tok baksait na mekim ol giaman stori nabaut bilong daunim narapela manmeri. Mi tok pinis, birua pasin em i no nupela samting long yumi.
Na birua pasin i no nupela samting long ol lain bilong God i stap long sios long taun Efesus.
Long Efesus 2:11-12 yumi bin kisim save olsem, ol lain bilong God i stap long sios long taun Efesus planti bilong ol i Jentail manmeri. Ol i no bon insait long ol lain Israel. Ol i no bilong ol lain Juda. Nogat. Ol i Jentail manmeri.
Na long histori (bipo pasin) bilong dispela tupela lain – ol lain Jentail na ol lain Israel – tupela i no sindaun gutpela wantaim. Nogat tru. Olgeta taim ol i save mekim pasin birua – ol i mekim jelas pasin na ol i tok bilas na ol i kros na ol i tok baksait. Em olsem na, birua pasin i stap namel long ol, na dispela birua pasin i kamap olsem banis i separetim ol.
Ol i mekim birua pasin, long wanem, ol lain Israel ol i tingim olsem, ol i gutpela manmeri bilong God na ol Jentail manmeri i no gutpela olsem ol. Ol lain Israel i save tok olsem, “God i givim lo bilong Em long mipela na mipela i holim, olsem na, mipela gutpela na stretpela manmeri long ai bilong God. Ol Jentail lain ol i no holim lo bilong God, olsem na, ol i no stretpela manmeri long ai bilong God.” Em olsem na, ol lain Israel i tingim olsem, “Mipela trupela lain bilong God na ol Jentail manmeri ol i lus lain tasol.” Na ol dispela kain tingting i kamapim birua pasin namel long tupela.
Tasol, long Efesus 2:13, Pol i tokim ol Jentail manmeri i stap long sios long taun Efesus, em i tokim ol olsem, “Wok bilong Krais i bin bringim yupela i kam long God.” Wok bilong Krais i bin bringim ol sampela Jentail manmeri bilong taun Efesus i kam long God. Olsem na, ol i no lus lain olsem ol lain Israel na Juda i tok.
Lukim lain 13 – “Bipo yupela i stap longwe tru.” Yes, pastaim ol i lus. “Tasol nau, long wok bilong Krais yupela i stap klostu. Blut bilong Krais i bin bringim yupela i kam long God.” Nau ol i no lus, long wanem, wok bilong Krais i bringim ol i kam long God. Olsem na, ol i no lus lain olsem ol lain Israel na Juda i tok.
Wok bilong Krais i bin bringim ol i kam long God olsem wanem?
Yumi ken i save olsem, 2-pela samting i bin separetim ol long God. Tupela samting i stopim God long kisim bek ol….
- Ol i bin sakim tok bilong God – ol i bin brukim lo bilong God. Na pe bilong sakim na brukim lo bilong God em i dai. Olsem na, dispela i stopim God long kisim bek ol – dispela samting i separetim ol long God. (Yu ken lukim na skelim Rom 1:18-32.)
- Ol i sot long stretpela pasin God i save laikim. Na ol i no fit long mekim stretpela pasin God i save laikim. Olsem na, dispela samting tu i stopim God long kisim bek ol – dispela samting tu i bin separetim ol long God. (Yu ken i lukim na skelim Rom 3:9-20.)
Tasol….
- God i transferim sin bilong ol i go long Jisas na Jisas i kisim pe bilong sin bilong ol na Em i dai. God i bin kotim Jisas long sin bilong ol. Em olsem na, nau dispela samting i pinis – kot bilong sin bilong ol na pe bilong sin bilong ol i pinis long ol. Bipo dispela samting i stopim God long kisim bek ol. Bipo dispela samting i bin separetim ol long God. Tasol nau nogat. (Yu ken i lukim na skelim Rom 3:25.)
- God i givim stretpela pasin long ol. Samting ol yet i no inap kamapim, orait God i givim ol. Yu save, Jisas tasol i bihainim olgeta lo bilong God olsem God i laikim. Na God i transferim dispela stretpela pasin bilong Jisas i go long ol. Long dispela rot God i kolim ol “stretpela manmeri.” (Yu ken i lukim na skelim Rom 3:21-24.)
Orait, God i mekim ol dispela wok pinis, na dispela i minim olsem, wanpela samting i no separetim ol long God nau – wanpela samting i no stopim God long kisim bek ol nau. Em olsem na, God i kisim bek ol. God yet, long feitful wok bilong Jisas long diwai kros, Em i bin mekim wok bilong kisim bek ol.
Na dispela wok God i mekim long wok bilong Jisas em i bringim ol i kam long God. Ol yet, long strong bilong ol yet, ol i no inap i kam. Nogat. Wok Jisas i bin mekim i bringim ol i kam long God. Blut bilong Jisas – dai bilong Jisas long diwai kros i kisim ol i kam long God.
Yumi mas klia olsem, sin bilong ol manmeri tasol i separetim ol long God, na lo bilong God i save putim sin bilong olgeta manmeri long ples klia (Rom 3:19-20). Lo bilong God i save soimaut olsem, ol i sot long stretpela pasin. Lo i soimaut olsem, sin bilong ol i separetim ol long God na i stopim God long kisim bek ol. Long wanem, ol i bin sakim na brukim lo bilong God na pe bilong sakim na brukim lo bilong God – pe bilong sin – em i dai. Manmeri i sakim na brukim lo bilong God ol bai fesim kot tasol na fesim hevi bilong hel.
Lo bilong God i olsem banis i separetim ol manmeri long God.
Em olsem na, long dispela as Pol i tok olsem, lo bilong God i olsem banis i separetim ol manmeri long God. Lo bilong God yet i stopim God long kisim bek manmeri. Taim manmeri i sakim na brukim lo bilong God, orait dispela pasin i kamapim birua pasin namel long ol na God. Olsem na, dispela samting i save stap olsem wanpela banis i separetim ol long God.
Wok bilong Jisas i bin pinisim dispela banis i separetim ol long God.
Tasol wok bilong Jisas i pinisim dispela banis i separetim ol long God. Lo i tok, “Yu sin man na bai yu sanap long kot na bai yu kisim pe bilong sin bilong yu – bai yu dai.” Tasol Jisas i bin kisim dai bilong ol dispela Jentail manmeri i stap insait long sios long taun Efesus. Lo i tok, “Yupela sot long stretpela pasin God i save laikim.” Tasol Jisas i bihainim olgeta lo bilong God olsem God i laikim – Jisas i bin mekim stretpela pasin olsem God i save laikim – na Em i givim dispela stretpela pasin long ol dispela Jentail manmeri i stap insait long sios long taun Efesus.
Long dispela rot wok bilong Jisas i pinisim dispela lo i separetim ol long God. Wok bilong Jisas i pinisim banis i separetim ol long God. Olsem na, feitful wok bilong Jisas i bin bringim ol i kam long God.
Orait, long lain 14-18 Pol i laik tokim yumi olsem, dispela wok bilong Jisas i bin mekim narapela samting tu.
Wok bilong Krais i pasim ol lain Jentail wantaim ol lain Israel.
Wok bilong Jisas i bin bringim ol lain Jentail i kam long God. Na tu, dispela seim wok bilong Jisas i pasim ol lain Jentail wantaim ol lain Israel.
Na yu tingim. Wanem samting i separetim dispela tupela lain manmeri? Birua pasin. Na wanem samting i bin kamapim dispela birua pasin? Lo God i bin givim Moses.
Yumi tok pinis olsem, ol lain Israel i tingim olsem, ol i gutpela manmeri bilong God na ol Jentail manmeri nogat. Ol i tok olsem, “Mipela i holim lo bilong God, olsem na, mipela stretpela long ai bilong God. Ol Jentail lain ol i no holim lo bilong God, olsem na, ol i no stretpela long ai bilong God.”
Ol i holim dispela kain tingting, na long dispela as ol i tingim olsem, ol i winim ol Jentail manmeri. Em olsem na, ol i bin daunim ol na ol i tok bilas long ol, na long dispela wei birua pasin i kamap namel long dispela tupela lain manmeri. Ol Israel na Juda ol i apim ol yet na ol i daunim ol Jentail manmeri.
Na Pol i tok olsem, birua pasin i kamap olsem banis i separetim dispela tupela lain. Em olsem na, Pol i tok, lo bilong God i bin kamap olsem banis i separetim dispela tupela lain manmeri.
Tasol, ol lain Israel i bin lusim tingting long wanpela samting.
Ol lain Israel i bin holim lo bilong God, em i lo God i bin givim Moses, tasol, ol i no bihainim stret – ol i no bihainim olsem God i tokim ol long bihainim – ol i bin sakim na brukim lo bilong God – olsem na, dispela lo i daunim ol lain Israel na separetim ol tu long God. (Lukim Rom 3:9.)
Olsem na, ol lain Israel, ol tu ol i stap separet long God! Lo bilong God i bin separetim ol long God. Wankain olsem lo i bin separetim ol Jentail manmeri long God, orait lo bilong God i bin separetim ol Israel manmeri long God. Yu save, ol Israel manmeri ol tu i stap separet long God. Lo bilong God tasol i bin separetim dispela tupela lain wantaim long God.
Na wankain olsem wok bilong Jisas i bringim ol wanwan Jentail manmeri i kam long God, orait wok bilong Jisas i bringim ol wanwan Israel manmeri i kam long God.
Dispela tupela lain manmeri (ol Jentail na ol Israel) i save kam long God long wanpela rot tasol – long seim rot. Olsem na, wok bilong Jisas i bin pinisim birua pasin namel long dispela tupela lain manmeri. Wok bilong Jisas i bin kisim wanwan manmeri long dispela tupela lain manmeri i kam long God na God i pasim tupela long wanpela nupela lain, na dispela nupela lain manmeri em i sios bilong God.
Mi wokim liklik piksa bilong helpim yumi klia long dispela samting….
Lukim na ritim Efesus 2:14-18 gen.
Pol i tok olsem, Krais i bin kam na Em i autim tok long ol dispela samting long “yupela i stap longwe na long yupela i stap klostu” . Ol lain Jentail em ol lain i stap longwe na ol lain Israel na Juda em i ol lain i stap klostu. Krais i kisim ol i kam long God. Em i pinisim samting i mekim birua na Em i kamapim pis. Feitful wok bilong Jisas i kisim pis i kam namel long sin manmeri na God – na dispela pis i kamapim pis namel long tupela lain Israel na Jentail.
Dispela tupela lain manmeri i save kam long God long wanpela rot tasol – long seim rot. Wok bilong Jisas i bin kisim wanwan manmeri bilong dispela tupela lain manmeri i kam long God. Em olsem na, long dispela rot wok bilong Jisas i bin pinisim birua pasin namel long dispela tupela lain manmeri.
Long ai bilong God nau i no gat ol lain Israel i stap na ol lain Jentail i stap. Nogat. Long ai bilong God ol dispela samting i pinis. God i bin mekim wok long dai bilong Jisas bilong kisim ol wanwan manmeri bilong ol lain Israel na ol wanwan manmeri bilong ol lain Jentail na Em i kamapim wanpela nupela hauslain. Long sios bilong God ol dispela olpela hauslain samting i pinis na wanpela nupela hauslain i stap tasol. Ol i brata na susa bilong wanpela nupela hauslain na dispela hauslain em i sios bilong God – femili bilong God – na ol i stap aninit long wanpela nupela het man, Jisas Krais.
Long sios bilong God ol olpela hauslain samting i pinis olgeta.
Em olsem na, mi laik tokim yupela olsem, i no gat as long yumi mekim birua pasin long ol narapela manmeri God i bringim i kam long Em yet na i bringim i kam insait long femili bilong Em – sios bilong Em.
Long sios bilong God ol olpela hauslain samting i pinis olgeta. Ol manmeri God i bringim i kam long Em yet long wok bilong Jisas, orait ol i stap nau long wanpela nupela hauslain na ol i stap aninit long hetman bilong dispela nupela hauslain – Jisas Krais (Efesus 1:21-23).
Em olsem na i no gat as long wanpela man o wanpela meri i mekim birua pasin long narapela man o narapela meri insait long nupela komyuniti bilong God. I no gat as long yupela i mekim jelas pasin na kros pasin na tok baksait pasin na ol kainkain birua pasin long ol narapela manmeri God i kisim i kam long Em yet long blut bilong Jisas.
Wok bilong Krais tasol i bin bringim yupela i kam long God. Wok bilong Krais i bringim yupela i kam long wanpela sios. Yu no winim ol narapela manmeri na yu kam long God long strong bilong yu yet na long ol gutpela pasin bilong yu yet. Nogat. Yumi olgeta i sakim na brukim lo bilong God, na Krais tasol i bin mekim wok bilong bringim yumi i kam long God. Olsem na, i no gat as long yumi tok bilas long narapela o yumi tok baksait o yumi jelas. Nogat. Yumi mas i stap wanbel tasol na i stap wanpela nupela lain manmeri tasol.
Yumi i bilipim na trastim God long kisim bek yumi long feitful wok bilong Jisas na yumi pas long Jisas na yumi bihainim Em, orait yumi ken i save olsem, God i kisim yumi i kam long blut bilong Jisas tasol. Nau yumi no bilong ol wanwan lain manmeri bilong dispela graun moa. Nogat. Yumi sitisen bilong sios bilong God tasol. Krais i bin bringim yumi i kam – i kam long God na i kam long sios femili bilong God.
Em olsem na, sapos yu laik difenim hauslain, orait yu difenim ol manmeri i stap insait long hauslain bilong God – yu difenim na lukautim ol manmeri i stap insait long sios bilong God na i bilipim na trastim feitful wok bilong Jisas. Papa na mama na brata na susa bilong yu trutru em i ol man na meri i stap insait long sios na yu difenim na lukautim ol.
Olsem na, sindaun wantaim olsem yumi brata na susa bilong nupela komyuniti bilong God. Holim tingting olsem, bipo yumi stap longwe, tasol nau, wok bilong Krais i bringim yumi i kam long God – na i bringim yumi i kam insait long nupela komyuniti bilong God wantaim ol nupela brata na susa.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn